Floyd wil vir George Floyd-begrafnis opdok | Netwerk24
02 Junie 2020 10:24
Die Amerikaanse bokser Floyd Mayweather. Foto: Getty Images
Die boksster Floyd Mayweather het aangebied om te betaal vir die begrafnis van George Floyd, die 46-jarige Afro-Amerikaanse man wat in polisieaanhouding dood is nadat polisielede hom in Minneapolis, Minnesota op ’n teerstraat vasgepen het en een sy knie op sy keel gehou het.
Die voormalige bokskampioen se bemarkingsmaatskappy, Mayweather Productions, het sy aanbod op Twitter bevestig, terwyl verskeie plaaslike mediaberigte aandui dat Floyd se gesin dit aanvaar het.
Derek Chauvin, die 44-jarige Minneapolis-polisieman wat sy knie op Floyd se keel gehou het, is in hegtenis geneem op aanklagte van moord in die derde graad en manslag in die tweede graad. Drie ander polisielede wat betrokke was by die voorval is nie aangekla nie.
Die voorval het betogings oor ras en polisiewreedheid in verskeie Amerikaanse state en oorsee tot gevolg gehad. Sportlui en beroepsligas wêreldwyd, insluitende die NBA-legende Michael Jordan en die gholfster Tiger Woods, het hul ook daaroor uitgelaat.
Steve Bisciotti, eienaar van die NFL se Baltimore Ravens, het $1 miljoen geskenk ten bate van die hervorming van maatskaplike regte en gesê ’n groep huidige en voormalige spelers sal besluit watter organisasie daarby sal baat.
“Ons moet almal nuwe maniere ontdek om te verenig. Ons moet almal saamwerk om die siklus van sistematiese ongeregtigheid te breek,” sê Bisciotti in ’n verklaring.
Meer oor: George Floyd | Polisiegeweld | Boks | Floyd Mayweather